Source: http://eur-lex.europa.eu/sl/droit_communautaire/droit_communautaire.htm
Timestamp: 2013-06-20 01:54:37+00:00

Document:
Postopki in organiTa spletna stran je del portalaO spletišču EUR-Lex|Zemljevid strani|FAQ|Pomoč|Kontakt|Uporabne povezave|Pravne informacijeDostop do zakonodaje Evropske unije
> Pomoč > Postopki in organiMenu principal du site URADNI LIST PREPROSTO ISKANJE po besedah po številki dokumenta po datumu po referenčni oznaki UL po številki CELEX druge možnosti NAPREDNO ISKANJEZBIRKEPogodbeMednarodni sporazumiVeljavna zakonodajaPrečiščena zakonodajaPripravljalni akti Sodna praksaParlamentarna vprašanjaSTROKOVNI KOTIČEKProračun Evropske unijeECICSRegistri institucijTARICEU Pesticides DatabaseZakonodaja EU o statistikiO zakonodaji EUPovzetki zakonodaje EUOsnove pravnega reda Evropske unijeZakonodajni osnutek/priprava zakonodajeStatistike o zakonodaji EUDokumenti v EUR-Lex
Spletišče prenavljamo zaradi sprememb v zvezi z Lizbonsko pogodbo.
1. Zbirka dokumentov
1.1 Pogodbe
1.2 Mednarodni sporazumi
1.3 Sekundarno pravo
1.4 Prečiščena zakonodaja
1.5 Pripravljalna dela
1.6 Sodna praksa
1.7 Parlamentarna vprašanja
2. Zakonodajni postopki
2.1 Postopek privolitve (koda AVC)
2.2 Postopek soodločanja (koda COD)
2.3 Postopek soodelovanja (koda SYN)
2.4 Posvetovalni postopek(koda CNS)
3. Akterji sistema Skupnosti
3.2 Svet Evropske unije
3.3 Evropska komisija
3.4 Sodišče in Sodišče prve stopnje Evropskih skupnosti
3.5 Evropsko računsko sodišče
3.6 Evropski ekonomsko-socialni odbor
3.7 Odbor regij
3.8 Evropska centralna banka
Zbirka dokumentov sistema EUR-Lex vsebuje več kot 410 000 dokumentov. Odpira večjezični dostop do obsežne tipologije pravnih aktov, kot so pogodbe, sekundarno pravo, mednarodni sporazumi, pripravljalna dela, sodna praksa in parlamentarna vprašanja.
1.1.1 Uvod Pogodbe so "primarna zakonodaja" Evropske unije, ki je primerljiva z ustavnim pravom na nacionalni ravni. Pogodbe torej določajo temeljne elemente Unije in zlasti pristojnosti akterjev sistema Skupnosti, ki sodelujejo v procesu odločanja, zakonodajne postopke in tudi pooblastila, ki so jim dodeljena. Pogodbe kot takšne so predmet neposrednih pogajanj med vladami držav članic in morajo biti nato ratificirane po postopkih, predvidenih na nacionalni ravni (v načelu v nacionalnih parlamentih ali na referendumu). Poleg dveh temeljnih pogodb, Pogodbe o ustanovitvi Evropske skupnosti in Pogodbe o Evropski uniji, sistem EUR-Lex omogoča dostop do Pogodbe o ustanovitvi Evropske skupnosti za atomsko energijo, pristopnih pogodb ter drugih pogodb in protokolov.
1.1.2 Pogodba o Ustavi za Evropo Zasluži si, da jo omenimo posebej: voditelji držav in vlad so jo odobrili 18. junija 2004 in podpisali 29. oktobra 2004, vendar jo mora 25 držav članic Evropske unije še ratificirati, preden bo začela veljati.
Bistveni elementi ustavne pogodbe so:
vključitev Listine o temeljnih pravicah v besedilo pogodbe,
nova opredelitev Evropske unije, ki bo zamenjala sedanjo "Evropsko skupnost" in "Evropsko unijo",
jasnejša predstavitev razdelitve pristojnosti med Unijo in državami članicami,
prenovljeni institucionalni okvir, ki pojasnjuje vloge Evropskega parlamenta, Sveta in Komisije,
učinkovitejši postopki odločanja,
demokratizacija in preglednost sistema.
1.1.3 Pogodba o ustanovitvi Evropske skupnosti (PES) Glavni cilj Pogodbe o ustanovitvi Evropske skupnosti (PES) je doseči postopno povezovanje evropskih držav in vzpostaviti skupni trg, temelječ na štirih vrstah prostega pretoka (blaga, oseb, kapitala in storitev) in postopnem približevanju gospodarskih politik. Države članice so se za to odrekle delu svoje suverenosti in institucijam Skupnosti dale pooblastilo za sprejetje zakonodaj, ki se bodo neposredno izvajale v državah članicah (uredba, direktiva, odločba) in bodo imele prednost pred nacionalnim pravom. Sedanja PES je rezultat sprememb Pogodbe o ustanovitvi Evropske gospodarske skupnosti (Pogodba EGS), ki je bila podpisana v Rimu leta 1957 in je začela veljati 1. januarja 1958. Le-ta je bila večkrat spremenjena, zlasti z Enotnim evropskim aktom, ki je začel veljati leta 1987, Maastrichtsko pogodbo (Pogodbo o Evropski uniji), ki je začela veljati leta 1993, Amsterdamsko pogodbo, ki je začela veljati 1999, in Pogodbo iz Nice, ki je začela veljati 1. februarja 2003. S temi spremembami so se področja, ki izhajajo iz PES, razširila in danes vključujejo skoraj vse gospodarske in nekatere bolj politične vidike, kot so pravica do azila in priseljevanje (glej Amsterdamsko pogodbo).
Prečiščena različica PES je na voljo na EUR-Lex.
1.1.4 Pogodba o Evropski uniji (PEU)
Pogodba o Evropski uniji (PEU) ima dva glavna cilja: uresničitev monetarne unije z določitvijo načel in ukrepov za vzpostavitev evra ter oblikovanje gospodarske in politične unije. Od te pogodbe naprej govorimo o zgradbi na treh stebrih, pri čemer je prvi Evropska skupnost, druga dva pa sta skupna zunanja in varnostna politika ter policijsko in pravosodno sodelovanje v kazenskih zadevah. Vendar obstaja velika razlika med prvim stebrom in drugima dvema: slednja nista povzročila prenosa suverenosti na skupne institucije, kot se je zgodilo s Pogodbo o ustanovitvi Evropske skupnosti. Države članice so želele na teh področjih ohraniti samostojno pravico do odločanja in se omejiti na medvladno sodelovanje. Najpomembnejši pravni instrumenti na teh področjih so skupni ukrep, skupno stališče, okvirni sklep, ki se skoraj vedno sprejmejo soglasno in so omejeno zavezujoči. Izvirna PEU (Maastrichtska pogodba) je začela veljati 1. novembra 1993 in je bila zaporedno spremenjena z Amsterdamsko pogodbo, ki je začela veljati leta 1999, in Pogodbo iz Nice, ki je začela veljati 1. februarja 2003. Prečiščena različica PEU je na voljo na EUR-Lex.
Poleg tega je treba poudariti, da PEU preimenuje Evropsko gospodarsko skupnost (EGS) v Evropsko skupnost (ES), pri čemer drugi dve skupnosti, ESPJ (glej Pogodba ESPJ) in EURATOM (glej Pogodba_EURATOM) temeljita na prvi.
1.1.5 Pogodba o ustanovitvi Evropske skupnosti za atomsko energijo Pogodba o ustanovitvi Evropske skupnosti za atomsko energijo (Pogodba EURATOM) je bila podpisana v Rimu 25. marca 1957 in je začela veljati 1. januarja 1958 hkrati s Pogodbo EGS (glej Pogodba EGS).
Namen Pogodbe EURATOM je bil uskladiti raziskovalne programe za miroljubno uporabo jedrske energije, ki so jih države članice že začele izvajati ali so se na to pripravljale. To pogodbo je medtem nekako prevzela PES.
1.1.6 Pristopne pogodbe Evropska unija se je razširila šestkrat: šestim državam ustanoviteljicam, Belgiji, Nemčiji, Franciji, Italiji, Luksemburgu in Nizozemski, so se leta 1973 pridružile Danska, Irska in Združeno kraljestvo, leta 1981 Grčija, leta 1986 Španija in Portugalska, leta 1995 Avstrija, Finska in Švedska, leta 2004 Češka, Estonija, Ciper, Latvija, Litva, Madžarska, Malta, Poljska, Slovaška in Slovenija ter leta 2007 Bolgarija in Romunija.
Pristopne pogodbe vsebujejo pogoje, določene za pristop novih držav k Evropski uniji, in potrebne prilagoditve pogodb, na katerih temelji Evropska unija.
1.1.7 Druge pogodbe in protokoli
1.1.7.1 Pogodba o ustanovitvi Evropske skupnosti za premog in jeklo Pogodba o ustanovitvi Evropske skupnosti za premog in jeklo (Pogodba ESPJ) je najstarejša od treh pogodb, ki ustanavljajo Evropsko skupnost.
Podpisana je bila v Parizu 18. aprila 1951, začela je veljati 23. julija 1952 in je 23. julija 2002 potekla, ker je bila sklenjena samo za 50 let. Njen namen je bil oblikovati skupni trg za premog in jeklo, pri čemer bi se to obliko povezovanja lahko postopno razširilo na druga gospodarska področja. Premogovništvo in jeklarstvo zdaj sodita v sistem skupne zakonodaje PES. 1.1.7.2 Enotni evropski akt Enotni evropski akt je bil podpisan 28. februarja 1986 in je začel veljati 1. julija 1987. Njegov namen je bil najkasneje do 31. decembra 1992 dokončno vzpostaviti evropski notranji trg, namreč prostor prostega pretoka oseb, kapitala, blaga in storitev. Za dosego tega cilja so bili v PES vključeni postopki ad hoc.
1.1.7.3 Amsterdamska pogodba Amsterdamska pogodba je bila podpisana 2. oktobra 1997 in je začela veljati 1. maja 1999. Omeniti je treba dve spremembi:
uporabo postopka soodločanja za nova področja in tudi povečanje števila primerov, ko lahko Svet Evropske unije odloča s kvalificirano večino, in ne soglasno;
prenos nekaterih področij, ki so del PEU (vizumska politika, dodelitev pravice do azila in na splošno vsa vprašanja prostega pretoka), v PES; zaradi tega prenosa se je ime Naslova VI PEU (tretji steber) spremenilo v "Policijsko in pravosodno sodelovanje v kazenskih zadevah".
1.1.7.4 Pogodba iz Nice Pogodba iz Nice je bila podpisana 26. februarja 2001 in je začela veljati 1. februarja 2003.
Namen te pogodbe je bil prilagoditi delovanje Evropske unije glede na širitev 1. maja 2004. Med spremembami lahko omenimo:
spremembo postopka odločanja
izrazito zmanjšanje števila primerov, ko mora Svet odločati z absolutno večino; Svet lahko sedaj s kvalificirano večino odloča na številnih področjih: prost pretok državljanov, pravosodno sodelovanje v civilnih zadevah, industrijska politika itd.;
spremembo ponderiranja glasov v Svetu;
spremembo strukture institucij
novo razdelitev sedežev v Evropskem parlamentu,
Francija, Nemčija, Združeno kraljestvo, Italija in Španija so se odpovedali drugemu komisarju,
okrepitev pooblastil predsednika Evropske komisije.
1.1.7.5 Druge pogodbe in protokoli so na voljo na EUR-Lex v informacijo:
Pogodba o Grenlandiji (1984), ki je bila sklenjena, zato da se Grenlandiji omogoči izstop iz EGS leta 1983 in se ji dodeli status čezmorske države in ozemlja;
Pogodba o združitvi (1965), s katero sta bila ustanovljena enotna Svet in Komisija za tri Evropske skupnosti (Skupnost za premog in jeklo, Gospodarsko skupnost in Euratom); člen 9 Amsterdamske pogodbe je razveljavil Pogodbo o združitvi in njene bistvene elemente vključil v PES;
Pogodba o spremembi nekaterih finančnih določb (1975), ki je spremenila nekatere člene pogodb ESPJ, EGS in EURATOM; večino teh sprememb so znova spremenile naslednje pogodbe;
Protokol o Nizozemskih Antilih (1962) o podrobnostih trgovinske ureditve uvoza naftnih derivatov, rafiniranih na Nizozemskih Antilih, v Evropsko unijo.
1.2 Mednarodni sporazumi 1.2.1 Uvod Mednarodni sporazumi so drugi vir prava Evropske unije in omogočajo, da Unija razvija gospodarske, družbene in politične odnose s preostalim svetom. Vedno gre za sporazume, sklenjene med subjekti mednarodnega prava (državami članicami ali organizacijami), katerih cilj je vzpostaviti sodelovanje na mednarodni ravni. Sporazumi, ki jih Evropska unija sklene v okviru prvega stebra, zavezujejo institucije Unije in države članice. Sporazumi, ki jih Evropska unija sklene v okviru drugega in tretjega stebra, zavezujejo institucije, vendar ne vedno držav članic (glej odstavek 1.3.5.7).
Med prvimi lahko ločujemo med dvema glavnima vrstama sporazumov:
mednarodnimi pogodbami s tretjimi državami ali mednarodnimi organizacijami,
sporazumi in konvencijami med državami članicami.
1.2.2 Sporazumi s tretjimi državami ali mednarodnimi organizacijami Takšne sporazume lahko sklene bodisi Skupnost bodisi Skupnost skupaj z državami članicami (mešani sporazum). Ti sporazumi so zavezujoči za Skupnost in države članice in torej zahtevajo njihovo odgovornost na mednarodni ravni. Razlikujemo tri oblike sporazumov:
Pridružitveni sporazumi Pridružitev zadeva tesno gospodarsko sodelovanje, povezano z obsežno finančno podporo Skupnosti v korist partnerja pri sporazumu. V to kategorijo sodijo sporazumi s čezmorskimi državami in ozemlji, sporazumi o pripravi pristopa in oblikovanju carinske unije, sporazum o Evropskem gospodarskem prostoru (EGP).
Sporazumi o sodelovanju nimajo istega pomena kot pridružitveni sporazumi, če zadevajo samo močno gospodarsko sodelovanje. Takšni sporazumi povezujejo Skupnost zlasti z državami Magreba (Alžirijo, Marokom in Tunizijo), državami Mašrika (Egiptom, Jordanijo, Libanonom in Sirijo) ter Izraelom.
To so sporazumi na področju carinske in trgovinske politike, sklenjeni s tretjimi državami, skupinami tretjih držav ali v okviru mednarodnih trgovinskih organizacij. V to kategorijo sodi Sporazum o ustanovitvi Svetovne trgovinske organizacije (STO).
1.2.3 Sporazumi med državami članicami Gre za zavezujoče pravne akte, sklenjene med državami članicami za reševanje vprašanj, ki so bodisi tesno povezana z dejavnostmi Skupnosti, vendar institucije Skupnosti zanje niso dobile nobenega pooblastila, bodisi omogočajo razširitev ozemeljskih meja nacionalnih ukrepov za oblikovanje enotnega prava na ravni Skupnosti (na primer sporazum v zvezi s patentom Skupnosti). 1.3 Sekundarno pravo 1.3.1 Uvod "Sekundarno pravo" je tretji pomemben vir prava Skupnosti za pogodbami (primarna zakonodaja) in mednarodnimi sporazumi. Opredeli se ga lahko kot skupek vseh normativnih aktov, ki so jih evropske institucije sprejele ob uporabi določb pogodb. V sekundarno pravo sodijo zavezujoči (uredbe, direktive in odločbe) in nezavezujoči pravni akti (resolucije, mnenja), predvideni v PES, ter tudi cela vrsta drugih aktov, kot so poslovniki institucij, akcijski programi Skupnosti. Pravni instrumenti drugega in tretjega stebra, ki pravzaprav niso del sekundarnega prava, ker še naprej izhajajo iz medvladnih odnosov, so bili uvrščeni v to kategorijo za informacijo.
1.3.2 Uredba Uredba, ki jo sprejme Svet skupaj s Parlamentom ali Komisija sama, je splošen in v celoti zavezujoč akt. V nasprotju z direktivami, namenjenimi državam članicam, in odločbami, ki imajo točno določene prejemnike, so uredbe namenjene vsem.
Uredba se uporabi neposredno, se pravi, da ustvarja pravo, ki se nemudoma uporabi v vseh državah članicah enako kot nacionalni zakon brez vsakršnega posredovanja nacionalnih oblasti.
1.3.3 Direktiva Direktiva, ki jo sprejme Svet skupaj s Parlamentom ali Komisija sama, je namenjena državam članicam. Njen glavni cilj je približevanje zakonodaj. Direktiva zavezuje države članice glede rezultata, ki ga je treba doseči, vendar jim pušča izbiro pri sprejemanju oblike in sredstev za uresničitev ciljev Skupnosti v okviru njihovega notranjega pravnega reda. Če države članice direktive ne prenesejo v nacionalno zakonodajo ali jo prenesejo v nepopolni obliki ali z zamudo, se lahko tisti, ki so predmet sodne obravnave, nanjo neposredno sklicujejo pred nacionalnimi sodišči.
1.3.4 Odločba Odločba, ki jo sprejme ali Svet ali Svet skupaj s Parlamentom ali Komisija, je akt, s katerim institucije Skupnosti odločajo o posebnih primerih. Institucije lahko z odločbo zahtevajo od države članice ali državljana Unije, da deluje ali se temu odpove, ji/mu podelijo pravice ali naložijo obveznosti. Odločba je
individualna in njeni prejemniki morajo biti individualno določeni, zaradi česar se razlikuje od uredbe,
ki je v celoti zavezujoča.
1.3.5 Drugi akti 1.3.5.1 Priporočilo Institucije lahko s priporočilom izrazijo mnenje, tako da predlagajo usmeritev, ne da bi ustvarile zakonsko obveznost za prejemnike (države članice, druge institucije, včasih tudi državljane Unije).
1.3.5.2 Mnenje Mnenje je akt, s katerim lahko institucije izrazijo nezavezujoče mnenje, se pravi, da prejemnikom ne nalagajo zakonske obveznosti. Namen je opredeliti stališče institucije glede nekega vprašanja.
1.3.5.3 Skupni ukrep (Skupna zunanja in varnostna politika) Skupni ukrep je pravni instrument iz Naslova V Pogodbe o Evropski uniji. Torej je medvladni instrument. Skupni ukrep, ki ga Svet Evropske unije sprejme soglasno ali v nekaterih primerih s kvalificirano večino, je zavezujoč za države članice, ki morajo doseči opredeljene cilje, razen pri velikih težavah. 1.3.5.4 Skupni ukrep (Policijsko in pravosodno sodelovanje v kazenskih zadevah) Glej Sklep, okvirni sklep in skupni ukrep (Policijsko in pravosodno sodelovanje v kazenskih zadevah)
1.3.5.5 Sklep, okvirni sklep in skupni ukrep (Policijsko in pravosodno sodelovanje v kazenskih zadevah) Sklep in okvirni sklep od začetka veljavnosti Amsterdamske pogodbe nadomeščata skupni ukrep na področju policijskega in pravosodnega sodelovanja v kazenskih zadevah. Gre za medvladna pravna instrumenta iz Naslova VI Pogodbe o Evropski uniji. Sklep in okvirni sklep Svet Evropske unije sprejme soglasno na pobudo Komisije ali države članice.
Okvirni sklep zavezuje države članice, kar zadeva rezultat, ki ga je treba doseči, in nacionalnim instancam pušča izbiro pri odločanju o obliki in sredstvih za njegovo uresničitev (kot direktiva na področju Skupnosti).
Sklep se uporabi za doseganje vsakega cilja policijskega in pravosodnega sodelovanja v kazenskih zadevah, razen približevanja zakonov in drugih predpisov držav članic, za katerega se uporablja okvirni sklep. 1.3.5.6 Skupno stališče (Skupna zunanja in varnostna politika ter policijsko in pravosodno sodelovanje v kazenskih zadevah) Skupno stališče na področju skupne zunanje in varnostne politike ter policijskega in pravosodnega sodelovanja v kazenskih zadevah je pravni instrument iz Naslovov V in VI Pogodbe o Evropski uniji. Gre za medvladni instrument. Stališče, ki ga Svet Evropske unije sprejme soglasno, določa pristop Unije k določenim vprašanjem zunanje in varnostne politike ter policijskega in pravosodnega sodelovanja v kazenskih zadevah ter ponuja smernico za izvajanje nacionalnih politik na teh področjih. 1.3.5.7 Mednarodni sporazumi (Skupna zunanja in varnostna politika ter policijsko in pravosodno sodelovanje v kazenskih zadevah) Gre za pravni instrument iz Naslovov V in VI Pogodbe o Evropski uniji, ki ga Maastrichtska pogodba ni predvidela. V zvezi z drugim in tretjim stebrom torej ni bilo pravne podlage za sklenitev mednarodnih sporazumov. Amsterdamska pogodba je za preprečitev tega, da morajo vsak sporazum, ki ga podpiše Svet, uradno skleniti države članice, predvidela možnost, da svet pooblasti predsedstvo za začetek pogajanj, kadar je to potrebno. Sporazumi zavezujejo institucije Unije, ne pa držav članic, katerih ustavni standardi predvidevajo posebna pravila za njihovo sklenitev. V teh primerih se lahko druge države članice v Svetu dogovorijo, da se sporazum kljub temu začasno izvaja.
1.4 Prečiščena zakonodaja Pri pripravi prečiščenih besedil se brez uradne veljave v enotni tekst vključi osnovni akt (pogodbo ali zakonodajo Skupnosti) ter njegove zaporedne dopolnitve in popravke. Prečiščena različica Pogodbe o ustanovitvi Evropske skupnosti je na voljo na EUR-Lex.
Celotno veljavno sekundarno pravo je bilo prečiščeno in je na voljo na EUR-Lex. Ti dokumenti so samo informativni in institucije zavračajo vsakršno odgovornost za njihovo vsebino.
Komisija lahko na podlagi prečiščenih dokumentov sprejme pobudo za kodifikacijo ali predelavo. Kodifikacija pomeni sprejetje prečiščenega in nekoliko preoblikovanega dokumenta v zakonodajnem postopku. Novi dokument se nato kot zakonodajni akt objavi v Uradnem listu, s čimer pridobi uradno veljavo.
Komisija lahko sprejme tudi pobudo za predelavo dokumenta, kadar se ji zdi potrebno temeljito pregledati zakonodajo na nekem področju. V tem primeru bo začela nov zakonodajni postopek.
1.5.1 Uvod Pripravljalna dela vključujejo vse akte, ki so jih institucije izdale med zakonodajnim postopkom. V to kategorijo sodijo tudi najbolj splošni dokumenti. Glavni akti, ki se jih šteje med pripravljalna dela, so predstavljeni spodaj.
1.5.2 Pripravljalni akti 1.5.2.1 Zakonodajni predlogi in mnenja Komisije (grafični prikaz) Komisija ima skoraj izključno pravico do pobude za akte Skupnosti (direktive, uredbe, odločbe ali mednarodne sporazume), razen kadar si to pravico deli z državami članicami (glej pobude držav članic) ali Evropsko centralno banko. Pogodbe Svetu skoraj vedno nalagajo, da se opredeli do predlogov Komisije. Kljub temu lahko Svet in tudi Parlament Komisijo pozoveta k pripravi predloga. Komisija lahko kadar koli med postopkom predlog spremeni ali, če se ji zdi potrebno, umakne. Komisija znova nastopi v kasnejši stopnji zakonodajnega postopka. Ko je predlog Komisije enkrat predložen Parlamentu ali Svetu, člen 251(2), druga alinea (c) namreč predvideva, da se, če Parlament predlaga spremembe skupnega stališča, ki ga je Svet sprejel, spremenjeni dokument pošlje Svetu in Komisiji in ta izda mnenje o spremembah. Če Komisija ni naklonjena spremembam, ki jih je predlagal Parlament, mora Svet odločiti soglasno; če jim je naklonjena, lahko Svet odloči s kvalificirano večino.
1.5.2.2 Pobuda držav članic Amsterdamska pogodba je predvidela pravico do pobude za države članice na področju azila in priseljevanja. Zakonodajno pobudo so si tako v petletnem obdobju delile Komisija in države članice, ki so lahko neodvisno ena od druge predložile predloge. Ker se je prehodno petletno obdobje izteklo 1. maja 2004, imajo države članice pravico do pobude samo za drugi in tretji steber, in sicer na področjih skupne zunanje in varnostne politike ter policijskega in pravosodnega sodelovanja v kazenskih zadevah.
1.5.2.3 Skupno stališče Sveta Skupno stališče je akt, ki ga države članice s kvalificirano večino sprejmejo v Svetu med zakonodajnim postopkom, v katerem Svet pooblastilo za odločanje deli z Evropskim parlamentom (postopek sodelovanja ali postopek soodločanja). Skupno stališče izraža stališče Sveta do predloga Komisije z vidika mnenja Evropskega parlamenta (glej zakonodajna resolucija Parlamenta) in tudi mnenja drugih institucij in organov, ki so nastopili v postopku (Evropskega ekonomsko-socialnega odbora, Odbora regij, Evropske centralne banke, Računskega sodišča). 1.5.2.4 Zakonodajna resolucija Evropskega parlamenta Parlament nastopi večkrat v istem zakonodajnem postopku (postopek sodelovanja in postopek soodločanja): dokumenti, ki jih Parlament sprejme na vsaki stopnji postopka, so ponavadi resolucije in lahko vsebujejo različne vrste aktov, kot so mnenja ali spremembe skupnega stališča Sveta. Zakonodajni postopki se glede na obravnavano vprašanje dodelijo parlamentarnemu odboru in ta pripravi poročilo, ki vsebuje osnutek resolucije za sprejetje na generalni skupščini.
1.5.2.5 Mnenja Evropskega ekonomsko-socialnega odbora in Odbora regij Evropski ekonomsko-socialni odbor in Odbor regij izdata tehnična mnenja o vprašanjih z regionalnega ter ekonomsko-socialnega področja. Mnenja, ki jih izdajo bodisi na lastno pobudo bodisi na zahtevo Parlamenta, Sveta ali Komisije, usmerjajo institucije v njihovi zakonodajni dejavnosti. Posvetovanje z Evropskim ekonomsko-socialnim odborom in/ali Odborom regij je včasih obvezno, vendar njuna mnenja niso zavezujoča.
1.5.3 Drugi dokumenti institucij 1.5.3.1 Sporočilo Komisije Velika večina sporočil Komisije (dokumenti COM) so zakonodajni predlogi. Med drugimi dokumenti COM so najpomembnejše:
bele knjige, ki vsebujejo vse predloge dejavnosti Skupnosti na posebnem področju. Včasih nadaljujejo zelene knjige, katerih namen je začeti posvetovalni postopek na evropski ravni. Kadar Svet belo knjigo sprejme naklonjeno, se lahko izdela akcijski program Unije na zadevnem področju;
zelene knjige, katerih namen je spodbuditi razmišljanje in začeti posvetovanje na evropski ravni o posebnem vprašanju. Posvetovanja, ki jih spodbudi zelena knjiga, lahko privedejo do objave bele knjige, ki predlaga skupek konkretnih ukrepov dejavnosti Skupnosti.
1.5.3.2 Poročilo Evropskega računskega sodišča Letno poročilo Računskega sodišča predstavlja pripombe Sodišča o finančnem poslovanju Skupnosti. Pošlje se institucijam Skupnosti in objavi v Uradnem listu. Poročilo poudarja točke, ki bi jih bilo mogoče, celo zaželeno, izboljšati. Institucije nato odgovorijo na pripombe Računskega sodišča.
1.6 Sodna praksa 1.6.1 Uvod Sodno prakso sestavljajo vse odločbe organov s pravosodnimi pooblastili. Sodišče in Sodišče prve stopnje Evropskih skupnosti sta sodna organa Evropske unije. Sodišče mora zagotavljati spoštovanje prava Skupnosti pri razlagi in uporabi ustanovitvenih pogodb. Sodišču pri njegovi dejavnosti pomagajo generalni pravobranilci, ki izdajajo sklepe.
1.6.2 Sodbe Sodišče in Sodišče prve stopnje izrekata sodbe, se pravi, odločbe, ki zaključijo proces.
Na sodbe Sodišča se ni mogoče pritožiti.
Pritožbo na sodbe Sodišča prve stopnje se lahko vloži pri Sodišču (priziv).
1.6.3 Mnenja Evropski parlament, Svet, Komisija ali država članica lahko prejmejo mnenje Sodišča o združljivosti sporazuma med Skupnostjo in tretjimi državami ali mednarodnimi organizacijami z določbami Pogodbe EU. Sporazum, o katerem Sodišče izda negativno mnenje, lahko začne veljati samo pod pogoji iz člena 48 Pogodbe o Evropski uniji (postopek spremembe pogodb).
1.6.4 Odredbe Sodišče in Sodišče prve stopnje izdajata odredbe v različnih primerih, predvidenih v poslovnikih in ki se jih da shematično razdeliti v tri skupine:
Primeri pripravljalne poizvedbe (na primer akti, s katerimi se urejajo sodna preiskava, ločitev, odgovor ali prekinitev procesa).
Primeri, ko se o zadevi odloča brez poznavanja vsebine (na primer pri očitni nedopustnosti zadeve ali nepristojnosti sodnika).
Ko se odloča o vsebini zadeve, gre za resnične poenostavljene sodbe, ki se uporabljajo, kadar je zadeva enaka drugim, o katerih je že bila izrečena sodba.
Odredbe se načelno da spremeniti ali razveljaviti.
1.6.5 Sklepi generalnih pravobranilcev Generalni pravobranilci so zadolženi, da Sodišču pomagajo opraviti nalogo. Javno, nepristransko in neodvisno predstavijo utemeljene sklepe o zadevah, ki so bile predložene Sodišču. Generalni pravobranilec tako v sklepih predlaga rešitev spora. Ti sklepi ne zavezujejo sodnikov. So sestavni del ustnega postopka in se objavijo skupaj s sodbo v Zbirki sodne prakse.
1.7 Parlamentarna vprašanja Parlamentarna vprašanja so za poslance Parlamenta sredstvo za nadzor dejavnosti Komisije in Sveta. Vsak poslanec Parlamenta lahko Svetu in Komisiji postavi pisna vprašanja (z zahtevo po pisnem odgovoru), ustna vprašanja (postavljena na zasedanju) in vprašanja, postavljena med časom za vprašanja (časom, ki je na vsakem zasedanju Parlamenta namenjen vprašanjem). Ta vprašanja se veliko uporabljajo kot sredstvo za nadzor. Pisna vprašanja in pisni odgovori nanje se objavijo v Uradnem listu, seriji C. Vključeni so v EUR-Lex.
Evropska unija v nasprotju z nacionalnimi sistemi, kjer se nacionalna volja izraža v parlamentu, pomembno zakonodajno vlogo podeljuje predstavnikom držav članic v Svetu. Pristojnosti Evropskega parlamenta so se z institucionalnim razvojem razširile: Svet sedaj s Parlamentom deli zakonodajne pristojnosti za sprejetje zavezujočih splošnih pravnih aktov (uredb in direktiv). Postopki odločanja so posvetovalni postopek ter postopki sodelovanja, soodločanja in privolitve.
2.1 Postopek privolitve (koda AVC) (grafični prikaz) Postopek privolitve, ki ga je uvedel Evropski enotni akt, daje Parlamentu možnost, da se strinja ali ne z odobritvijo nekaterih aktov Sveta. Svet ne more dajati zakonov na nekaterih področjih, če se Parlament z absolutno večino ne strinja s tem. Postopek privolitve, ki je skoraj pravica Parlamenta do veta, je bil najprej predviden samo za sklenitev pridružitvenih sporazumov in obravnavo prošenj za pristop k Evropski skupnosti. Področja, za katera velja postopek privolitve, so sedaj naslednja:
Okrepljeno sodelovanje (člen 11(2))
Posebne naloge ECB (člen 105(6))
Sprememba statutov Evropskega sistema centralnih bank (člen 107(5))
Strukturni skladi in Kohezijski sklad (člen 161)
Enotni volilni postopek (člen 190(4))
Nekateri mednarodni sporazumi (člen 300(3))
Kršitev človekovih pravic (člen 7 Pogodbe o Evropski uniji)
Pristop novih držav članic (člen 49 Pogodbe o Evropski uniji)
2.2 Postopek soodločanja (koda COD) (grafični prikaz)
Postopek soodločanja, ki ga je uvedla Pogodba o Evropski uniji, je bil zasnovan kot nadaljevanje postopka sodelovanja. A medtem ko gre lahko Svet v postopku sodelovanja prek mnenja Parlamenta, postopek soodločanja te možnosti ne predvideva: pri morebitnem nesoglasju mora spravni odbor, ki ga sestavljajo predstavniki Sveta in Parlamenta, pripraviti dokument, ki ga bosta sprejeli obe instituciji. Postopek soodločanja odslej ti dve instituciji postavlja v enakopraven položaj glede na njuno zakonodajno vlogo. Če sprava s Parlamentom ni dosežena, Svet v okviru tega postopka ne more sprejeti skupnega stališča. Če se soglasja ne doseže, lahko zakonodajni postopek spodleti.
Soodločanje je postalo daleč najpomembnejši postopek v zakonodajni praksi.
Zadeva naslednja področja:
nediskriminacijo zaradi narodnosti (člen 12)
nediskriminacijo zaradi spola, rase ali etničnega porekla, vere ali prepričanj, invalidnosti, starosti ali spolne usmerjenosti (člen 13(2))
svobodo gibanja in bivanja (člen 18(2))
prost pretok delavcev (člen 40)
socialno varnost delavcev migrantov (člen 42)
pravico do ustanavljanja (člen 44(1); člen 46(2); člen 47(1) in (2))
vizume, azile, priseljevanje in druge politike v zvezi s prostim pretokom oseb (člen 67(4) in (5))
promet (člen 71(1); člen 80)
notranji trg (člen 95)
zaposlovanje (člen 129)
carinsko sodelovanje (člen 135)
socialno politiko (člen 137(2))
enake možnosti in enako obravnavanje (člen 141(3))
odločbe o izvajanju Evropskega socialnega sklada (člen 148)
izobraževanje (člen 149(4))
kulturo (razen priporočil) (člen 151(5))
javno zdravje (člen 152(4))
varstvo potrošnikov (člen 153(4))
vseevropska omrežja (člen 156)
industrijo (člen 157(3))
ekonomsko in socialno kohezijo (člen 159)
Evropski sklad za regionalni razvoj (člen 162)
raziskave in tehnološki razvoj (člen 166(1); člen 172)
poklicno usposabljanje (člen 150(4))
okolje (člen 175(1) in (3))
razvojno sodelovanje (člen 179(1))
politične stranke na evropski ravni (člen 191)
dostop do dokumentov institucij (člen 255(2))
goljufije (člen 280)
statistike (člen 285)
ustanovitev nadzornega organa na področju varstva podatkov (člen 286)
2.3 Postopek soodelovanja (koda SYN) (grafični prikaz)
Enotni evropski akt je postopek sodelovanja uvedel, da bi Evropski parlament dobil večjo vlogo, kot mu jo omogoča posvetovalni postopek. Parlament lahko spremeni skupno stališče Sveta, vendar, drugače kot v postopku soodločanja, končno odločitev sprejme Svet sam.
Postopek sodelovanja se uporablja izključno na naslednjih področjih:
pravila za postopek večstranskega nadzora (člen 99(5))
prepoved dostopa do finančnih institucij (člen 102(2))
prepoved prevzema obveznosti s strani držav članic (člen 103(2))
usklajevalni ukrepi za pretok kovinskih delov (člen 106(2))
Vsa druga področja, ki so bila prej podvržena temu postopku, sodijo od začetka veljavnosti Amsterdamske pogodbe v postopek soodločanja.
2.4 Posvetovalni postopek(koda CNS) (grafični prikaz)
Posvetovalni postopek od uvedbe postopka sodelovanja in postopka soodločanja izgublja pomen. Za posvetovalni postopek je značilna razdelitev nalog med Komisijo in Svet, ki jo je mogoče povzeti tako: Komisija predlaga, Svet odloča. Preden Svet sprejme odločitev, je kljub temu treba iti prek nekaterih stopenj, ko lahko poleg Komisije in Sveta svoje mnenje o vsebini zakonodaje izrazijo tudi Evropski parlament, Ekonomsko-socialni odbor in Odbor regij.
Posvetovalni postopek se uporablja samo še v primerih, ki niso izrecno podvrženi postopku sodelovanja ali soodločanja.
3.1.1 Sestava in delovanje Evropski parlament sestavlja 732 predstavnikov ljudstev držav članic, ki so na neposrednih splošnih volitvah izvoljeni za obdobje petih let. Število predstavnikov, izvoljenih v vsaki državi članici, se razlikuje glede na število prebivalstva. Člani ne sedijo glede na nacionalno pripadnost, temveč se glede na politično pripadnost združujejo v transnacionalne skupine. Poslanci Parlamenta so razdeljeni v več strokovnih odborov in delegacij. Poročila, ki jih pripravijo parlamentarni odbori, se vložijo v sprejetje na plenarnem zasedanju. Le-to je namenjeno tudi vprašanjem za Komisijo in Svet, hitri razpravi in izjavam predsedstva. Plenarna zasedanja so javna.
3.1.2 Pristojnosti 3.1.2.1 Zakonodajna oblast Parlament sodeluje pri pripravi zakonodajnih aktov Skupnosti na različnih ravneh glede na področja: lahko je pozvan k izdaji nezavezujočih (posvetovalni postopek) ali zavezujočih mnenj (postopek privolitve); Svetu lahko naloži sprejetje sprememb predlogov Komisije, ki jih je sprejel z absolutno večino in jih je Komisija prevzela (postopek sodelovanja); najpogosteje Parlament in Svet soglasno sprejmeta zakonodajne dokumente, pri čemer je soglasje Parlamenta o končnem dokumentu nujno potrebno za njegovo sprejetje (postopek soodločanja). 3.1.2.2 Nadzor proračuna Parlament deli proračunsko oblast s Svetom in ima zadnjo besedo pri neobveznih odhodkih. Dokončno sprejme proračun, nadzira njegovo izvrševanje in da razrešnico o njegovem izvrševanju.
3.1.2.3 Nadzor izvršilne oblasti Komisija je politično odgovorna Parlamentu. Imenovanje predsednika in članov Komisije predhodno odobri Evropski parlament. Ko Evropski parlament sprejme predlog nezaupnice o vodenju Komisije, morajo odstopiti vsi njeni člani.
Parlament na splošnejši ravni izvaja nadzor, tako da redno obravnava poročila Komisije. Poslanci poleg tega pogosto postavljajo pisna in ustna vprašanja Komisiji in Svetu.
Parlament ima tudi pooblastilo za ustanovitev začasnih preiskovalnih komisij za nadzor domnevnih kršitev ali slabega izvajanja prava Skupnosti.
Parlament ima na področju skupne zunanje in varnostne politike ter policijskega in pravosodnega sodelovanja pravico do redne obveščenosti in lahko na Svet naslovi vprašanja ali priporočila. Svetuje o glavnih vidikih in temeljnih odločitvah na področju skupne zunanje in varnostne politike ter o vseh predvidenih ukrepih, razen o skupnih stališčih na področju policijskega in pravosodnega sodelovanja.
Parlament obravnava peticije o vprašanjih s področij dejavnosti Skupnosti, ki jih nanj naslavljajo državljani Unije.
Evropski parlament imenuje evropskega varuha človekovih pravic, ki je pooblaščen za sprejemanje pritožb v zvezi z nepravilnostmi v delovanju institucij ali organov Skupnosti.
Več informacij najdete na spletni strani Evropskega parlamenta (http://www.europarl.europa.eu).
3.2 Svet Evropske unije 3.2.1 Sestava in delovanje Svet Evropske unije sestavljajo predstavniki vlad držav članic. Njegova sestava se spreminja glede na področja na dnevnem redu, saj vsako državo zastopa član vlade, pristojen za zadevno področje (zunanje zadeve, finance, socialne zadeve, promet, kmetijstvo itd.). Delo Sveta pripravlja odbor, ki ga sestavljajo stalni predstavniki držav članic (Coreper) in ki mu pomaga več delovnih skupin, sestavljenih iz uradnikov iz nacionalnih javnih uprav.
Svetu izmenoma predsedujejo države članice, ki se menjajo vsakih šest mesecev v skladu z vrstnim redom, ki ga določi Svet. Predsedstvu pomaga generalni sekretariat Sveta, ki pripravlja in zagotavlja dober potek dela. Generalni sekretar Sveta je tudi Visoki predstavnik za skupno zunanjo in varnostno politiko.
Če ni drugače določeno, Svet odloča z večino svojih članov. Pogodba zahteva soglasje v malo primerih. Svet večinoma odloča s kvalificirano večino: za sprejetje predloga se zahteva minimalno število glasov. Število glasov vsake države se določi glede na število njenih prebivalcev. 3.2.2 Pristojnosti Svet ima šest temeljnih pristojnosti: na podlagi predlogov Komisije sprejema zakonodajo Skupnosti; na številnih področjih sprejema zakone skupaj z Evropskim parlamentom;
usklajuje splošne gospodarske politike držav članic;
v imenu Evropske skupnosti sklepa mednarodne sporazume med Skupnostjo in eno ali več državami ali mednarodnimi organizacijami;
skupaj z Evropskim parlamentom pripravlja proračun Evropske unije;
na podlagi smernic, ki jih določi Evropski svet, določa skupno zunanjo in varnostno politiko Evropske unije;
usklajuje sodelovanje med sodnimi organi in nacionalnimi policijskimi silami v kazenskih zadevah.
Več informacij najdete na spletni strani Sveta (http://www.consilium.europa.eu). 3.3 Evropska komisija 3.3.1 Sestava in delovanje Komisijo sestavlja 27 članov (en za vsako državo članico), ki so izbrani glede na splošno usposobljenost in katerih neodvisnost je nedvomna. Člane Komisije za dobo petih let Svet imenuje po odobritvi Evropskega parlamenta.
Predsednika Komisije imenuje Svet na ravni voditeljev držav in vlad; to imenovanje nato odobri Evropski parlament.
Komisija je razdeljena na generalne direktorate, ki so zadolženi za posebna področja dejavnosti.
3.3.2 Pristojnosti Evropska komisija opravlja štiri glavne funkcije:
Ima skoraj izključno pravico do zakonodajne pobude: odgovorna je za pripravo predlogov za nove zakonodajne akte, ki jih pošlje v obravnavo Parlamentu in Svetu. Poleg tega dejavno sodeluje v zaporednih stopnjah zakonodajnih postopkov.
Izvaja politike in izvršuje proračun Unije: Komisija zagotavlja upravljanje in izvrševanje proračuna Unije; izvaja politike in programe, ki sta jih sprejela Parlament in Svet.
Komisija je varuhinja pogodb: skrbi, da posamezniki, države članice in druge institucije izvajajo zakone Skupnosti. Komisija lahko pri izvajanju svojih pristojnosti zlasti nalaga posameznikom in podjetjem kazni za kršitev prava Skupnosti. Zoper države članice lahko sproži postopke zaradi kršitve, v okviru katerih države članice poziva, da jo v določenem roku odpravijo. Nazadnje lahko Komisija na Sodišče vloži pritožbo, če države članice ali druge institucije kršijo pravo Skupnosti.
Predstavlja Skupnost: v imenu Skupnosti in s sodelovanjem posebnih odborov, ki jih je imenoval Svet, v okviru direktiv, ki jih je pripravil Svet, vodi pogajanja za sklenitev mednarodnih sporazumov s tretjimi državami ali mednarodnimi organizacijami.
Več informacij najdete na spletni strani Komisije (http://ec.europa.eu).
3.4 Sodišče in Sodišče prve stopnje Evropskih skupnosti 3.4.1 Sestava Sodišče sestavlja 27 sodnikov in 8 generalnih pravobranilcev, ki so jih vlade držav članic soglasno imenovale za šestletni mandat, ki je obnovljiv. Izbrani so med pravniki, katerih neodvisnost je nedvomna in ki izpolnjujejo zahtevane pogoje za imenovanje na visoke sodniške položaje v svojih državah ali so priznano usposobljeni.
Generalni pravobranilci pomagajo Sodišču pri opravljanju njegove naloge. Zadolženi so, da javno, nepristransko in neodvisno predstavijo utemeljene sklepe o zadevah, ki zahtevajo njihovo posredovanje. Njihove naloge se ne sme zamenjati z nalogo tožilca ali druge enake instance.
Med člani Sodišča prve stopnje je najmanj en sodnik iz vsake države članice. Sodnike soglasno imenujejo vlade držav za dobo šestih let, izberejo jih med osebami, katerih neodvisnost je nedvomna in so ustrezno usposobljene za imenovanje na visoke sodniške položaje.
Pogodba iz Nice poleg tega predvideva možnost ustanovitve sodnih oddelkov, dodeljenih Sodišču prve stopnje, ki bi bili strokovna sodišča za posebna področja.
3.4.2 Pristojnosti Naloga Sodišča in Sodišča prve stopnje je zagotavljati spoštovanje prava pri razlagi in uporabi ustanovitvenih pogodb Evropskih skupnosti in tudi ukrepov, ki so jih sprejele pristojne institucije Skupnosti. Sodišče in Sodišče prve stopnje imata izključne pristojnosti pri različnih vrstah postopkov:
postopek zaradi neizpolnjevanja obveznosti (zoper države članice pri kršitvah obveznosti, ki jih imajo na podlagi pogodb),
postopek za razveljavitev (aktov institucij Skupnosti),
postopek zaradi opustitve ukrepanja (zoper institucijo Skupnosti pri njenem neukrepanju),
odškodninska tožba (za nadomestilo škode, nastale zaradi akta ali nezakonite opustitve ukrepanja institucije Skupnosti), tožbe v zadevah, ki izhajajo iz pogodbene obveznosti (spori glede pogodb javnega ali zasebnega prava, ki jih je sklenila Skupnost),
tožbe v zadevah, ki izhajajo iz javne funkcije (spori med Skupnostjo in njenimi uradniki in predstavniki),
predhodno odločanje (Sodišče ali Sodišče prve stopnje na zahtevo sodnih oblasti držav članic odločata o razlagi prava Skupnosti ali veljavnosti aktov, ki so jih sprejele institucije ali Evropska centralna banka.
Sodišče odloča o postopkih ali tožbah, ki jih vložijo institucije Skupnosti ali države članice zoper dejanja institucij ali nezakonito ravnanje držav članic. Sodišče je pristojno za odločanje o zahtevah za predhodno odločanje, razen v posebnih zadevah, za katere je pristojno Sodišče prve stopnje. Sodišče prve stopnje obravnava tožbe, ki jih fizične in pravne osebe vložijo zoper odločitve institucij Skupnosti. Na odločbe Sodišča prve stopnje se lahko pri Sodišču vloži pritožbo, omejeno na pravna vprašanja.
Več informacij najdete na spletni strani Sodišča (http://curia.europa.eu).
3.5.1 Sestava Računsko sodišče sestavlja po en predstavnik vsake države, izbran med osebnostmi, ki v svojih državah pripadajo ali so pripadale zunanjim revizijskim organom ali so posebej usposobljene za to nalogo ter katerih neodvisnost je nedvomna. Člane Računskega sodišča za dobo šestih let imenuje Svet, ki odloča s kvalificirano večino po posvetovanju z Evropskim parlamentom.
3.5.2 Pristojnosti Naloga Računskega sodišča je preverjati vse izkaze prihodkov in izdatkov Skupnosti in vseh njenih organov, da bi zagotovili skladnost izdatkov Unije s proračunskimi predpisi ter tudi spoštovanje upravnih in računovodskih načel. Skrbi za kakovost finančnega poslovanja. Nadzoru Računskega sodišča so podvržene institucije Skupnosti in države članice kot tudi vsi organi, ki upravljajo s prihodki ali izdatki v imenu Skupnosti, in vse fizične ali pravne osebe, ki so bile deležne plačil iz proračuna Skupnosti. Nadzor v državah članicah se izvaja v sodelovanju s pristojnimi nacionalnimi ustanovami in službami, ki morajo Računskemu sodišču predložiti vse zahtevane dokumente ali podatke. Računsko sodišče vsako leto Svetu in Evropskemu parlamentu predstavi izjavo o zanesljivosti poslovnih knjig ter zakonitosti in pravilnosti poslovnih dogodkov. Letno poročilo, v katerem Računsko sodišče predstavi pripombe o vodenju financ Skupnosti, se pošlje institucijam Skupnosti in objavi v Uradnem listu. Poročilo poudarja točke, ki bi jih bilo mogoče, celo zaželeno, izboljšati. V Uradnem listu se objavijo tudi odgovori institucij na pripombe Računskega sodišča. Računsko sodišče ima tudi posvetovalno pristojnost. Druge institucije Unije lahko prosijo Računsko sodišče za mnenje, v nekaterih primerih pa to morajo storiti. Nazadnje lahko Računsko sodišče komentarje o natančno opredeljenih točkah predstavi v posebnih poročilih, ki se tudi objavijo v Uradnem listu.
Več informacij najdete na spletni strani Računskega sodišča (http://eca.europa.eu). 3.6 Evropski ekonomsko-socialni odbor 3.6.1 Sestava Evropski ekonomsko-socialni odbor sestavljajo predstavniki različnih ekonomskih in socialnih delov organizirane civilne družbe, zlasti predstavniki proizvajalcev, kmetov, prevoznikov, delavcev, trgovcev in obrtnikov, samostojnih poklicev, potrošnikov in predstavniki splošnega interesa. Člane Ekonomsko-socialnega odbora za dobo štirih let imenuje Svet, ki s kvalificirano večino odloča o predlogih držav članic. Razdeljeni so v tri skupine, ki predstavljajo delodajalce, delojemalce ter različne gospodarske in družbene interese.
3.6.2 Pristojnosti Ekonomsko-socialni odbor je posvetovalni organ. Objavlja mnenja članov in brani njihove interese v političnih razpravah s Komisijo, Svetom in Evropskim parlamentom. Odbor je sestavni del evropskega sistema odločanja: z njim se je treba posvetovati pred vsako odločitvijo na področju gospodarske in socialne politike. Na lastno pobudo lahko tudi izda mnenja o drugih vprašanjih, ki se mu zdijo pomembna, ali mnenja na zahtevo institucij.
Več informacij najdete na spletni strani Ekonomsko-socialnega odbora (http ://www.cese.europa.eu).
3.7 Odbor regij 3.7.1 Sestava in organizacija Odbor regij sestavljajo predstavniki lokalnih in regionalnih skupnosti. Člane Odbora regij in enako število nadomestnih članov za dobo štirih let imenuje Svet, ki s kvalificirano večino odloča o predlogih držav članic. 3.7.2 Pristojnosti Odbor regij je posvetovalni organ. Njegova vloga je obveščanje o lokalnih in regionalnih stališčih glede evropske zakonodaje. V ta namen izdaja mnenja o predlogih Komisije.
Komisija in Svet se morata posvetovati z Odborom regij, kadar gre za posebne regionalne interese, lahko pa se posvetujeta z njim vsakič, ko to želita. Odbor lahko sprejme mnenja na lastno pobudo in jih predstavi Komisiji, Svetu in Parlamentu.
Več informacij najdete na spletni strani Odbora regij (http://www.cor.europa.eu). 3.8 Evropska centralna banka
3.8.1 Sestava in organizacija Evropsko centralno banko sestavljata dva organa:
Svet guvernerjev, ki ga sestavljajo člani izvršilnega odbora ECB in guvernerji nacionalnih centralnih bank na območju evra;
Izvršilni odbor, sestavljen iz predsednika, podpredsednika in štirih drugih članov, ki jih soglasno imenujejo države članice na priporočilo Sveta in po posvetovanju z Evropskim parlamentom. Njihov mandat traja osem let in ni obnovljiv.
Oba organa sprejemata odločitve z navadno večino, vsak član ima pravico veta, če je število glasov enako, odloči glas predsednika.
3.8.2 Pristojnosti Evropska centralna banka (ECB) je v središču ekonomske in monetarne unije (EMU). Odgovorna je za stabilnost evra, za katerega mora določiti obseg izdaj, in z drugimi nacionalnimi centralnimi bankami določa in izvaja monetarno politiko Unije.
Za uresničevanje teh nalog ji je dodeljena cela vrsta prednostnih pravic: nadzira likvidnost z nakupom in prodajo vrednostnih papirjev ali s kreditnimi posli z bankami ali udeleženci denarnega trga ali z določitvijo obveznih rezerv, ki jih morajo imeti kreditne ustanove v nacionalnih centralnih bankah ali v ECB;
izvaja nadzor skrbnega in varnega poslovanja kreditnih ustanov.
ECB ima tudi posvetovalno in zakonodajno nalogo: Z njo se – o zadevah v njeni pristojnosti – posvetujejo evropske institucije ali oblasti držav članic pri opravljanju svojih zakonodajnih nalog. Institucijam Skupnosti lahko tudi predstavi mnenja o vprašanjih, ki zadevajo ta področja.
ECB izvaja pravico do zakonodajne pobude na področjih monetarne politike in sprejema uredbe, kolikor so potrebne za izvedbo nalog, ki so ji zaupane.
Da bi ECB omogočili opravljanje teh nalog, ji vrsta določb zagotavlja neodvisnost: ECB ne more prositi za navodila institucij, držav članic ali drugih organov niti jih ne sme sprejeti.
Več informacij najdete na spletni strani ECB (http://www.ecb.int/home/html/lingua.sl.html).

References: Sodišče 
 Sodišče 
 sodišče

 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 
 Sodišče 

Sodišče 
 Sodišče 
 Sodišče 
 Sodišče 
 sodišče 
 sodišče 
 sodišče 
 sodišče 
 sodišče 
 sodišče